Diari Oficial de la Generalitat Valenciana


Sumari del DOGV 4490, del 30-04-2003 (2003/4775)

ORDE de 8 d'abril de 2003, de la Conselleria de Cultura i Educació, per la qual es convoca un concurs públic per a la concessió d'ajudes als sectors teatral i circense de la Comunitat Valenciana.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4490

Data del DOGV
:   30-04-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/4775


Data del document
:   08-04-2003

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * Teatres de la Generalitat Valenciana
    * ajuda pública
    * espectacles
    * suport econòmic
    * professió artística

ORDE de 8 d'abril de 2003, de la Conselleria de Cultura i Educació, per la qual es convoca un concurs públic per a la concessió d'ajudes als sectors teatral i circense de la Comunitat Valenciana. [2003/4775]
  
El Decret 36/1994, de 21 de febrer, del Govern Valencià, pel qual s'aprova el reglament orgànic i funcional de l'ens públic Teatres de la Generalitat Valenciana, establix com a finalitat de l'ens el desplegament i l'execució de la política cultural de la Generalitat Valenciana en el camp de les arts escèniques, i molt especialment en els sectors del teatre i la dansa.
  
Entre les funcions assignades a Teatres de la Generalitat Valenciana es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals, festivals i certàmens, i el suport a la creativitat escènica i la seua difusió, així com la cooperació amb altres agents i entitats culturals en el sector de les arts escèniques, d'àmbit públic o privat.
  
La Conselleria de Cultura i Educació de la Generalitat Valenciana convoca les presents ajudes, a través de l'ens públic Teatres de la Generalitat Valenciana, a fi que contribuïsquen a consolidar el sector teatral i circense per mitjà de la potenciació dels creadors i autors valencians, la concertació amb companyies amb caràcter anual i biennal, les beques de formació i investigació, i l'ajuda a entitats sense ànim de lucre i a projectes d'especial interés que contribuïsquen a la consolidació de les polítiques teatrals de la Comunitat Valenciana.
  
Per tot això, i fent ús de les facultats que em conferix l'article 35 de la Llei 5/1983 de la Generalitat Valenciana, de 30 de desembre, de Govern valencià,
  
ORDENE
  
Primer
  
Convocar un concurs públic per a la concessió d'ajudes als sectors teatral i circense de la Comunitat Valenciana durant l'any 2003 i aprovar les bases per les quals es regirà, que s'inclouen com a annex en esta orde.
  
Segon
  
L'import global màxim de les ajudes és d'1.064.000 euros, que es pagaran a càrrec dels crèdits del capítol IV, línia de subvenció SE000049, dels pressupostos vigents de l'ens públic Teatres de la Generalitat Valenciana.
  
DISPOSICIONS FINALS
  
Primera
  
Es faculta la direcció de Teatres de la Generalitat Valenciana perquè, en l'àmbit de les seues competències, dicte les resolucions que considere necessàries per al desplegament i l'execució d'esta orde.
  
Segona
  
La present orde entrarà en vigor el mateix dia de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del conseller de Cultura i Educació en el termini d'un mes a comptar des de l'endemà de l'aprovació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
  
València, 8 d'abril de 2003
  
El conseller de Cultura i Educació
  
MANUEL TARANCÓN FANDOS
  
ANNEX
  
Bases reguladores de la convocatòria pública per a la concessió d'ajudes als sectors teatral i circense de la Comunitat Valenciana durant l'any 2003.
  
CAPÍTOL I
  
Normes generals
  
1. Objecte de les ajudes
  
L'objecte de les ajudes és contribuir al manteniment i la consolidació del teatre i el circ a la Comunitat Valenciana a través de la potenciació de les diferents activitats que es realitzen en els dos sectors, tenint com a fi últim que els ciutadans puguen disposar d'una oferta diversificada i de qualitat.
  
2. Modalitats i import de les ajudes
  
2.1. La present convocatòria comprén les modalitats d'ajudes següents:
  
a) Ajudes a la creació
  
b) Concertació, producció i gires d'empreses de teatre i circ
  
c) Projectes biennals d'empreses de teatre i circ
  
d) Manteniment de sales d'exhibició
  
e) Ajudes a la formació i investigació
  
f) Ajudes a entitats sense ànim de lucre
  
g) Ajudes a projectes d'especial interés
  
2.2. L'import global màxim de les ajudes és de 1.064.900 euros, que es distribuiran entre les modalitats esmentades segons les quantitats següents:
  
a) Per a la modalitat d'ajudes a la creació, 14.400 euros.
  
b) Per a la modalitat de concertació, producció i gires d'empreses de teatre i circ, 252.500 euros.
  
c) Per a projectes biennals d'empreses de teatre i circ, 600.000 euros.
  
d) Per a la modalitat de manteniment de sales d'exhibició, 66.000 euros.
  
e) Per a la modalitat d'ajudes a la formació i investigació, 12.000, euros.
  
f) Per a la modalitat d'ajudes a entitats sense ànim de lucre, 84.000 euros.
  
g) Per a la modalitat d'ajudes a projectes d'especial interés, 36.000 euros.
  
3. Beneficiaris
  
Dins dels límits pressupostaris i d'acord amb les condicions i els criteris que establixen les presents bases, podran obtindre estes ajudes les persones físiques i jurídiques que complisquen els requisits específics indicats per a cada modalitat d'ajuda i que realitzen les actuacions previstes en cada cas durant el present exercici.
  
4. Sol·licituds
  
4.1. La sol·licitud de les ajudes es formularà davant l'ens públic Teatres de la Generalitat Valenciana en el termini de vint dies hàbils comptats des de l'endemà de la publicació de la present convocatòria en el Diari Oficial de la Generalitat Valenciana.
  
4.2. Les sol·licituds s'hauran de formalitzar en el model d'instància que figura al final d'estes bases.
  
4.3. Les instàncies es podran presentar als registres de les Direccions Territorials de Cultura i Educació de València, Castelló i Alacant, al Registre Central de la Conselleria de Cultura i Educació, al Registre de l'ens públic Teatres de la Generalitat Valenciana, o per qualsevol dels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Si l'últim dia del termini fóra inhàbil, dissabte, els dies 24 i 31 de desembre o qualsevol altre que reglamentàriament siga declarat com a tal, es consideraria prorrogat fins al primer dia hàbil següent.
  
Les Direccions Territorials de Cultura i Educació remetran les sol·licituds d'ajuda a Teatres de la Generalitat Valenciana en el termini màxim de deu dies comptats des de l'endemà del dia en què acabe el termini de presentació de sol·licituds.
  
En el cas que la sol·licitud s'envie per correu certificat, es presentarà en l'oficina de correus en un sobre obert, a fi que en la capçalera del primer full del document es faça constar amb claredat el nom de l'oficina, la data i el lloc d'admissió.
  
4.4. A més de la instància, els interessats en les ajudes hauran de presentar la documentació següent:
  
a) Quan el sol·licitant siga una persona física:
  
- Fotocòpia del DNI.
  
- Fotocòpia de l'alta en l'IAE, epígraf i subepígraf corresponent, i còpia de l'últim rebut pagat, si escau.
  
b) Quan es tracte de persones jurídiques:
  
- Número de CIF.
  
- Fotocòpia de l'alta en l'IAE, epígraf i subepígraf corresponent, i còpia de l'últim rebut pagat, si escau.
  
- Escriptura o document de constitució o modificació inscrits, si escau, en el registre oficial corresponent.
  
- Certificat de l'acord adoptat per l'òrgan de govern corresponent en què s'aprova sol·licitar l'ajuda i es faculta el president, gerent, etc. per a subscriure'n la petició.
  
- Fotocòpia del DNI de qui subscriu la petició en nom de l'empresa o associació.
  
c) Dades bancàries, número de compte, agència o nom de l'entitat on el sol·licitant vol rebre l'ajuda si li és concedida.
  
d) Llevat dels casos de persones físiques, es requerirà un certificat d'inscripció en el Registre Administratiu d'Empreses i Associacions de caràcter teatral de la Comunitat Valenciana, o, si no és possible obtindre'l, justificants d'haver iniciat els tràmits d'inscripció en el registre esmentat.
  
e) Els documents específics de cada modalitat d'ajuda establits en els capítols següents d'estes bases.
  
4.5. Si la sol·licitud no incloguera totes les dades exigides o hi faltara documentació, s'instaria l'interessat a corregir en el termini de deu dies estos defectes, amb l'advertència que en cas contrari es consideraria que hauria desistit de la petició, després d'haver dictat la resolució corresponent en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4.6. Un mateix peticionari només podrà sol·licitar una ajuda per cada una de les modalitats previstes en la convocatòria, i serà incompatible la sol·licitud d'un mateix peticionari d'ajudes en la modalitat de concertació, producció i gires d'empreses de teatre i circ i en la modalitat d'ajudes per a projectes biennals d'empreses de teatre i circ, sense perjuí del que s'establix en el punt 24 de les presents bases.
  
5. Resolució de les convocatòries
  
5.1. Per a la valoració de les sol·licituds presentades es crearà una comissió tècnica, de la qual no podran formar part persones directament relacionades amb els expedients que s'hauran de valorar.
  
La Comissió Tècnica estarà presidida per la directora de Teatres de la Generalitat Valenciana, i en formaran part el gerent de Teatres de la Generalitat Valenciana, que serà el vicepresident, el director artístic de Teatres i fins a cinc vocals designats per la directora de l'ens públic.
  
El secretari de la Comissió, amb veu però sense vot, serà designat per la directora de Teatres de la Generalitat Valenciana entre el personal de l'ens.
  
5.2. Tant la directora de Teatres de la Generalitat Valenciana com la Comissió podran demanar als interessats totes les dades i acreditacions que consideren necessàries per a l'adequada qualificació dels projectes.
  
5.3. La Comissió Tècnica elevarà la proposta al president de Teatres de la Generalitat Valenciana, el qual haurà de resoldre la present convocatòria en el termini de quaranta-cinc dies hàbils comptats des de la data en què la sol·licitud haja tingut entrada en el registre de l'òrgan competent per a tramitar-la, sense perjuí del que es preveu en l'article 42.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que la convocatòria no es resolguera en el termini previst anteriorment, es considerarien desestimades les sol·licituds.
  
5.4. L'import de les subvencions regulades en la present convocatòria en cap cas no podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.
  
5.5. Les economies que puguen produir-se per l'aplicació del que establix la present base podran ser destinades, a proposta de la Comissió i a través d'una nova resolució del president de Teatres de la Generalitat Valenciana, a incrementar la quantitat concedida a algun dels beneficiaris o a incloure'n d'altres inicialment exclosos, variant fins i tot les quantitats de cada una de les modalitats previstes en el punt 2.2 de les presents bases, sense excedir el global màxim de les ajudes, així com el nombre màxim d'ajudes establit per a cada una.
  
5.6. Aquelles companyies o empreses que obtinguen una ajuda en la modalitat de concertació, producció i gires d'empreses de teatre, hauran de firmar un acord de concertació amb Teatres de la Generalitat Valenciana en què s'indiquen les obligacions a què es comprometen les dos parts. La seua vigència serà, com a màxim, fins al 31 de desembre de 2003.
  
5.7. Les companyies o empreses que obtinguen una ajuda en la modalitat de projectes biennals d'empreses de teatre o circ, hauran de subscriure el pertinent conveni amb Teatres de la Generalitat Valenciana en què es fixen les obligacions a què es comprometen les dos parts en el període considerat, especificant clarament les que es duran a terme durant l'any 2003. La vigència del conveni contindrà, en tot cas, salvaguarda limitativa de l'aplicació durant l'any 2004 supeditada a l'existència de crèdit suficient destinat a l'efecte en els pressupostos de Teatres de la Generalitat Valenciana corresponents al 2004, així com al compliment per part dels beneficiaris del programa d'activitats previst per a l'any 2003 i dels altres requisits prevists en la present orde.
  
6. Obligacions dels beneficiaris
  
Amb caràcter general, tots els beneficiaris de les subvencions estan obligats a:
  
a) Comunicar a Teatres de la Generalitat Valenciana l'acceptació de l'ajuda durant els quinze dies següents al de la recepció de la notificació de concessió. En el cas que no es comunique l'acceptació, es considerarà que el beneficiari renuncia a l'ajuda i hi perdrà el dret.
  
b) Acreditar, en el termini màxim de quinze dies comptats des de l'endemà de la notificació de la concessió, que es troben al corrent en les obligacions tributàries i davant la Seguretat Social relatives als dotze mesos anteriors a la sol·licitud de la subvenció, en els termes que preveu l'Orde de la Conselleria d'Economia i Hisenda de 30 de maig de 1996 (DOGV de 21'06'96).
  
c) Realitzar l'activitat que fonamenta la concessió de la subvenció d'acord amb el programa presentat.
  
d) Comunicar a Teatres de la Generalitat Valenciana qualsevol canvi que es produïsca en el programa definitiu de l'activitat abans de realitzar-la.
  
e) En el cas que l'activitat es faça després de la notificació de la concessió de l'ajuda, es farà constar en tota publicació, fullet, programa, publicitat, etc., independentment del mitjà o suport emprat, el patrocini de la Generalitat Valenciana. A l'efecte, s'hi inserirà en un lloc preferent i destacat el logotip de Teatres de la Generalitat Valenciana, segons les normes d'identitat corporativa de la institució.
  
f) Justificar l'ús de la subvenció en la forma indicada en estes bases.
  
g) Comunicar a Teatres de la Generalitat Valenciana les subvencions concedides per al mateix fi i el seu import.
  
h) Firmar un acord de concertació amb Teatres de la Generalitat Valenciana en el cas d'obtindre una ajuda en la modalitat de concertació, producció i gires d'empreses de teatre.
  
i) Subscriure un conveni de col·laboració amb Teatres de la Generalitat Valenciana en el cas d'obtindre una ajuda en la modalitat de projectes biennals d'empreses de teatre i circ.
  
j) Sotmetre's a les actuacions de control financer que corresponen a la Intervenció General en relació amb les subvencions o ajudes rebudes.
  
k) Acreditar la realització de l'activitat i el compliment dels requisits i les condicions que determinen la concessió o l'obtenció de l'ajuda.
  
l) Les que amb caràcter específic i per a cada modalitat es determinen en els capítols següents.
  
7. Justificació i pagament de les ajudes
  
7.1. El pagament de les ajudes es farà d'una sola vegada sempre que l'activitat s'haja realitzat d'acord amb el programa presentat i se'n justifique correctament l'ús.
  
7.2. Tots els documents que servisquen per a justificar la subvenció s'hauran de presentar a Teatres de la Generalitat Valenciana abans del 20 de desembre de 2003. A partir d'eixe dia el crèdit pressupostari quedarà anul·lat i es perdrà el dret a cobrar l'ajuda concedida.
  
7.3. Per a les ajudes a la concertació, producció i gires d'empreses de teatre, a la producció i les gires d'empreses dansa, al manteniment de sales d'exhibició, a entitats sense ànim de lucre i a projectes d'especial interés, s'haurà de presentar la documentació següent:
  
- Memòria de les activitats realitzades amb el pressupost final per partides.
  
- Publicitat en mitjans de comunicació, fullets i cartells editats.
  
- Justificants de despeses pel valor de la subvenció concedida.
  
7.4. Per a les ajudes a la creació, s'haurà de presentar la documentació següent:
  
- Text original de l'obra.
  
- Declaració signada per la qual se cedixen a Teatres de la Generalitat Valenciana els drets de publicació o producció de l'obra, en el cas que no hi haja un compromís previ entre l'autor i una editorial o companyia.
  
7.5. Per a les ajudes a la formació i investigació, s'haurà de presentar la documentació següent:
  
a) En el cas que tinguen com a finalitat l'assistència a cursos de perfeccionament:
  
- Memòria de les activitats realitzades.
  
- Justificants de matrícula i acreditació d'assistència al curs expedida pel centre on s'ha impartit.
  
b) En el cas que tinguen com a finalitat la realització de projectes de formació:
  
- Memòria de les activitats realitzades amb el pressupost final per partides.
  
- Publicitat en mitjans de comunicació, cartells i fullets editats.
  
- Justificants de despeses pel valor de la subvenció concedida.
  
c) En el cas que tinguen com a finalitat la realització de projectes d'investigació:
  
- Memòria de les activitats realitzades.
  
- Còpia del projecte d'investigació.
  
7.6. Les companyies que obtinguen ajudes en la modalitat de concertació, producció i gires d'empreses de teatre, hauran de presentar justificants per les activitats globals que s'especifiquen en els seus convenis de concertació.
  
En qualsevol cas, no podran justificar per adquisicions patrimonials o per despeses originades en les actuacions realitzades a la Comunitat Valenciana.
  
7.7. Les empreses que obtinguen ajudes en la modalitat de projectes biennals d'empreses de teatre i circ, hauran de presentar justificants per les activitats globals que s'especifiquen en els seus convenis que s'han de realitzar l'any 2003.
  
7.8. No obstant allò exposat en els punts anteriors, Teatres de la Generalitat Valenciana podrà avançar fins el 60% de la totalitat de la subvenció concedida, amb la presentació prèvia d'un aval bancari per l'import que s'ha de percebre, segons les normes següents:
  
- Fins a un 40% de l'import de la subvenció es podrà lliurar immediatament, una vegada concedida.
  
- Fins a un 20% es pagarà després de l'aportació i la comprovació de la documentació justificativa de l'efectiva i correcta aplicació de la quantitat lliurada per a l'actuació objecte de la subvenció.
  
La resta de la subvenció s'abonarà una volta el beneficiari justifique el compliment de les obligacions establides en estes bases.
  
S'exceptuen del que preveu el present punt les ajudes per a la creació i per a la formació i investigació.
  
8. Altres disposicions
  
8.1. Teatres de la Generalitat Valenciana es reserva la possibilitat de reduir l'import de la subvenció o de revocar-ne la concessió si el programa definitiu no es correspon bàsicament al que es va presentar per a sol·licitar la subvenció.
  
8.2. Teatres de la Generalitat Valenciana es reserva igualment la possibilitat de revocar la subvenció en el cas d'incompliment d'alguna de les obligacions imposades als beneficiaris per les presents bases.
  
8.3. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
8.4. Seran procedents el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtenció de la subvenció sense complir les condicions requerides.
  
c) Incompliment de la finalitat per a la qual es va concedir la subvenció.
  
d) Incompliment de les condicions imposades als beneficiaris per a la concessió de la subvenció.
  
Si es produïra, pels motius previstos en este punt, alguna revocació en la modalitat de projectes biennals d'empreses de teatre i circ, els seus efectes s'estendrien de manera automàtica a allò previst en els convenis subscrits amb els beneficiaris d'esta modalitat per a l'anualitat del 2004, i el conveni quedaria anul·lat en tots els seus punts.
  
CAPÍTOL II
  
Ajudes a la creació
  
9. Finalitat de la concessió
  
Les ajudes a la creació tenen com a finalitat potenciar l'escriptura teatral d'autors valencians, tant en castellà com en valencià.
  
10. Imports i modalitats de les ajudes
  
Es convoquen set ajudes: una per a autors que tinguen almenys una de les seues obres publicada; tres per a autors que hagen posat en escena com a mínim dos dels seus textos, i tres més per a autors novells que no hagen publicat ni representat les seues obres.
  
La dotació global destinada a les ajudes és de 14.400 euros.
  
La distribució per modalitats serà la següent:
  
a) Per a autors que hagen publicat: 3.600 euros.
  
b) Per a autors que hagen posat en escena les seues obres: 2.400 euros cada ajuda.
  
c) Per a autors novells: 1.200 euros cada ajuda.
  
11. Beneficiaris
  
Només podran sol·licitar les ajudes els autors nascuts a la Comunitat Valenciana o que hi tinguen la seua residència administrativa i el seu lloc de treball habitual. En l'últim cas, els sol·licitants hauran d'aportar un certificat d'empadronament.
  
12. Documentació específica
  
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'adjuntarà:
  
a) Currículum personal amb la trajectòria com a autor dramàtic i la seua relació amb el món del teatre.
  
b) Sinopsi argumental del text que proposa escriure, en què s'indicarà si és en valencià o castellà.
  
c) Termini en què es compromet a entregar l'obra escrita, que no podrà ultrapassar el 20 de desembre de 2003.
  
d) Relació de totes les altres subvencions que s'hagen sol·licitat a entitats públiques o privades amb la mateixa finalitat i l'import de les ajudes concedides.
  
13. Criteris de selecció
  
La valoració de les sol·licituds presentades es realitzarà atenent els criteris següents:
  
a) Trajectòria professional del sol·licitant.
  
b) Proposta de text que es presenta.
  
c) Es valorarà especialment el fet que hi haja algun compromís de publicació entre l'autor i una editorial o de producció amb una companyia o empresa.
  
14. Obligacions particulars dels beneficiaris
  
En el cas que Teatres de la Generalitat Valenciana decidisca produir o editar algun dels textos objecte d'ajuda, l'autor hi haurà de donar l'autorització pertinent. Això no obstant, si s'ha presentat amb la sol·licitud un compromís previ entre l'autor i una editorial o companyia per a l'edició o producció del text, es respectarà.
  
En el cas que tercers decidisquen editar o produir algun dels textos, els beneficiaris de les ajudes es comprometen a fer constar la col·laboració de la Conselleria de Cultura i Educació de la Generalitat Valenciana i a incloure el logotip de Teatres de la Generalitat Valenciana en el material imprés que es difonga.
  
CAPÍTOL III
  
Ajudes a la concertació, producció i gires
  
d'empreses de teatre
  
15. Finalitat de la concessió
  
Les ajudes a la concertació, producció i gires d'empreses de teatre tenen com a finalitat el manteniment i la progressiva consolidació de les empreses, la seua projecció nacional i internacional, i l'increment qualitatiu dels espectacles de teatre produïts a la Comunitat Valenciana, amb la intenció d'oferir als ciutadans una oferta diversificada i de qualitat i de facilitar l'exhibició de les produccions de companyies valencianes de teatre a Espanya o a l'estranger.
  
16. Import de les ajudes
  
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les deu, amb una dotació unitària màxima de 36.000 euros.
  
17. Beneficiaris
  
Podran sol·licitar les ajudes empreses de teatre de la Comunitat Valenciana. S'exceptuen d'esta modalitat d'ajudes les associacions i entitats sense ànim de lucre.
  
18. Documentació específica
  
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'adjuntarà:
  
a) Informe sobre l'estructura organitzativa de l'empresa, en què s'especificaran les seues dotacions patrimonials, i en concret les inversions realitzades els dos últims exercicis, els recursos humans de caràcter fix i les contractacions laborals fetes durant l'any 2002. L'acreditació de les inversions es farà a través de les factures de compra corresponents, i la de les contractacions laborals realitzades durant l'any 2002 es farà aportant les cotitzacions a la Seguretat Social de l'empresa en l'exercici indicat. S'aportarà, igualment, el currículum dels gestors i directors artístics de l'empresa.
  
b) Memòria de les activitats fetes per l'empresa durant els cinc anys anteriors, en què s'especificaran les activitats de caràcter artístic realitzades i s'indicaran les produccions i les representacions efectuades dins i fora de la Comunitat Valenciana.
  
c) Projecte d'activitats de l'empresa o companyia per a l'any 2003 amb el pla d'explotació empresarial, que haurà d'incloure, si n'hi ha, els projectes de noves produccions per a l'any 2003, amb el pressupost, el format i la fitxa artística, així com els actors i les actrius valencians i la data prevista d'estrena, i, si en té, el projecte de gires fora de la Comunitat Valenciana de les obres que es mantinguen en el repertori, on s'haurà d'especificar el calendari previst d'actuacions i el pressupost econòmic de la gira que es pretenga fer durant l'any 2003.
  
d) Relació d'altres subvencions sol·licitades per al mateix fi a entitats públiques o privades i, si és el cas, l'import de les ajudes concedides.
  
19. Criteris de selecció
  
La valoració de les sol·licituds presentades es farà d'acord amb la informació indicada en l'apartat anterior i els criteris següents:
  
- Estructura organitzativa de l'empresa: fins a 20 punts.
  
- Memòria d'activitats: fins a 15 punts.
  
- Projecte d'activitats per a l'any 2003: fins a 65 punts.
  
En qualsevol cas, es tindran en compte les característiques específiques de cada empresa i la seua especialització en les distintes classes d'espectacles (infantil, titelles, teatre de carrer, dansa, etc.).
  
CAPÍTOL IV
  
Ajudes per a projectes biennals d'empreses de teatre i circ
  
20. Finalitat de la concessió
  
Les ajudes per a projectes biennals d'empreses de teatre i circ tenen com a finalitat donar suport a aquelles empreses que, amb una trajectòria plenament consolidada, despleguen projectes artístics, especialment pel que fa a la producció, gestió i distribució d'espectacles, amb un cicle d'explotació d'un període superior a l'any, i el suport institucional s'haurà de consolidar per a tot l'horitzó temporal previst en els projectes, facilitant així la progressiva consolidació de les empreses, la seua projecció nacional i internacional i l'increment qualitatiu dels espectacles de teatre i circ que es produïxen a la Comunitat Valenciana, amb la intenció de possibilitar als ciutadans una oferta diversificada i de qualitat i de facilitar l'exhibició de les produccions de companyies valencianes de teatre i circ a Espanya o a l'estranger.
  
21. Import de les ajudes
  
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les deu, amb una dotació unitària màxima de 120.000 euros.
  
22. Beneficiaris
  
Podran sol·licitar estes ajudes empreses de teatre i circ de la Comunitat Valenciana. S'exceptuen d'esta modalitat d'ajudes les associacions i entitats sense ànim de lucre.
  
Els sol·licitants en esta modalitat, a més, hauran de complir i acreditar, si així s'especifica, els requisits següents:
  
- Tindre una antiguitat mínima de cinc anys i una activitat continuada des de la creació, cosa que s'acreditarà amb l'aportació dels rebuts de l'impost d'activitats econòmiques corresponents als anys 1998, 1999, 2000, 2001 i 2002.
  
- Haver realitzat un mínim de quatre produccions en els cinc últims anys, i detallar la data d'estrena i el nombre de representacions realitzades. L'acreditació es realitzarà aportant la documentació mercantil, formal, jurídica, laboral o publicitària que el sol·licitant considere adequada per a la constatació fefaent del compliment d'este requisit.
  
- Aportar un informe sobre el nombre de representacions realitzades en els últims cinc anys, amb el lloc de representació, la data, el títol de l'espectacle i l'idioma en què es va realitzar l'exhibició. L'informe l'haurà de firmar en totes les pàgines el representant legal de l'empresa.
  
- Aportar un projecte d'activitats de l'empresa per als anys 2003 i 2004 amb el pla d'explotació empresarial, que haurà d'incloure, si n'hi ha, els projectes de noves produccions per al període indicat, amb el pressupost, el format i la fitxa artística, així com els actors i les actrius valencians i la data prevista d'estrena, i, si en té, el projecte de gires dins i fora de la Comunitat Valenciana de les obres que es mantinguen en el repertori, on s'haurà d'especificar el calendari previst d'actuacions i el pressupost econòmic de la gira que es pretenga fer durant els anys 2003 i 2004. En qualsevol cas, serà requisit indispensable que, per al període considerat, s'escometa un mínim d'una producció i es projecte la realització d'almenys 120 representacions dels espectacles que l'empresa mantinga en repertori, de les quals almenys 24 seran fora de la Comunitat Valenciana. A l'efecte del còmput de representacions incloses en el projecte de gira, es consideraran com dos representacions cada una de les previstes si corresponen a espectacles de circ, titelles o teatre infantil.
  
- Disposar d'una estructura laboral estable, cosa que s'acreditarà a través de l'aportació de les cotitzacions a la Seguretat Social realitzades per l'empresa durant l'any 2002. S'haurà d'acreditar, com a mínim, haver cotitzat en el règim general o d'autònoms per almenys dos persones amb relació laboral de caràcter fix en el cas d'apoderats de l'empresa, així com un mínim de 480 dies cotitzats durant l'any 2002 en el règim especial d'artistes. S'aportarà igualment el currículum dels gestors i directors artístics de l'empresa.
  
23. Documentació específica
  
A més de la documentació establida per a les sol·licituds en la base quatre i l'acreditativa del compliment dels requisits exigits en la base 22, la sol·licitud d'esta modalitat d'ajuda s'acompanyarà de:
  
a) Informe sobre dotacions patrimonials, i en concret sobre les inversions realitzades en els dos últims exercicis, els recursos humans de caràcter fix i les contractacions laborals realitzades l'any 2002 distintes de les exigides en la base 22. L'acreditació de les inversions es farà a través de les factures de compra corresponents i la de les contractacions laborals realitzades durant 2002 es farà aportant les cotitzacions a la Seguretat de l'empresa en l'exercici indicat.
  
b) Memòria d'altres activitats distintes de les sol·licitades en la base 22 realitzades per l'empresa en els cinc anys anteriors.
  
c) Relació d'altres subvencions sol·licitades a entitats públiques o privades amb el mateix fi i, si és el cas, l'import de les ajudes concedides
  
24. Criteris de selecció
  
La valoració de les sol·licituds presentades es farà d'acord amb la informació indicada en les bases 22 i 23 i els criteris següents:
  
- Estructura organitzativa de l'empresa: fins a 10 punts.
  
- Memòria d'activitats: fins a 20 punts.
  
- Projecte d'activitats per als anys 2003 i 2004: fins a 70 punts.
  
En qualsevol cas, es tindran en compte les característiques específiques de cada empresa i la seua especialització en les distintes classes d'espectacles (infantil, titelles, teatre de carrer, etc.).
  
Si, havent complit tots els requisits exigits en la present modalitat, l'informe de la Comissió Tècnica Avaluadora no fóra favorable respecte d'una sol·licitud, es produiria la translació automàtica del projecte a la modalitat de concertació, producció i gires d'empreses de teatre i dansa.
  
25. Consolidació de l'ajuda per a l'any 2004
  
La consolidació de l'ajuda per a l'any 2004 que, a càrrec del pressupost de Teatres de la Generalitat Valenciana, s'atorgue als beneficiaris d'esta modalitat d'ajudes en eixe exercici estarà supeditada, en tot cas, al que preveu el punt 5.7 de les bases de la present orde, i l'import corresponent a l'anualitat serà el mateix que el concedit l'any 2003, sense perjuí que, si l'any 2004 hi ha majors dotacions pressupostàries aplicables a eixe fi, l'orde de convocatòria de l'anualitat puga preveure mecanismes per a incrementar l'import de les ajudes durant l'any 2004.
  
En cap cas es podran aplicar criteris automàtics de proporcionalitat, ni en més ni en menys, en les ajudes de l'any 2004 per majors o menors dotacions pressupostàries en el capítol IV de Teatres de la Generalitat Valenciana d'eixe exercici.
  
CAPÍTOL V
  
Manteniment de sales d'exhibició
  
26. Finalitat de l'ajuda
  
Les ajudes al manteniment de sales tenen la finalitat de possibilitar la programació regular en sales de teatre.
  
27. Import de les ajudes
  
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les huit, amb una dotació unitària màxima de 30.000 euros.
  
28. Beneficiaris
  
Només podran sol·licitar les ajudes les empreses exhibidores radicades a la Comunitat Valenciana.
  
29. Requisits
  
a) S'establixen els requisits indispensables següents:
  
- Haver fet durant l'últim any un mínim de seixanta representacions.
  
- Disposar d'una estructura laboral estable.
  
b) S'establixen els requisits complementaris següents:
  
- Inversió realitzada en infraestructures i equipaments al llarg dels últims anys.
  
- Altres activitats (cursos, cessions de local, de materials, etc.)
  
30. Documentació específica
  
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'adjuntarà:
  
a) Document acreditatiu de la propietat del local que es té, d'arrendament o de cessió d'ús.
  
b) Relació dels dies cotitzats pels seus treballadors a la Seguretat Social durant l'any 2002.
  
c) Inventari valorat del patrimoni de què disposa l'empresa.
  
d) Relació de les actuacions exhibides durant l'any 2002, amb les dates concretes d'exhibició de cada espectacle.
  
e) Relació d'altres subvencions i ajudes sol·licitades a entitats públiques o privades per al mateix fi i, si és el cas, l'import de les ajudes concedides.
  
f) Qualsevol altra documentació que resulte necessària per a acreditar els requisits establits en la base 29.
  
31. Criteris de selecció
  
Es consideraran, segons el compliment dels requisits establits en el punt 29 d'estes bases, les característiques de les temporades d'exhibició realitzades i la seua especialització.
  
CAPÍTOL VI
  
Ajudes a la formació i investigació
  
32. Finalitat de la concessió
  
Les ajudes tenen com a finalitat potenciar el reciclatge i la formació especialitzada dels diferents agents que participen en els processos de creació, producció, distribució i exhibició de productes teatrals i circenses, i promoure projectes d'investigació que afavorisquen un major coneixement dels sectors del teatre i el circ a la nostra comunitat.
  
33. Import de les ajudes
  
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les cinc, amb una dotació unitària màxima de 4.500 euros.
  
34. Beneficiaris
  
Persones físiques o entitats jurídiques de la Comunitat Valenciana que desitgen dur a terme activitats de formació especialitzada o investigació en els sectors del teatre i la dansa.
  
35. Documentació específica
  
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'adjuntarà:
  
a) En el cas de petició d'ajudes per a l'assistència a cursos especialitzats, congressos, jornades, etc.:
  
- Memòria explicativa del programa de treball que s'ha de realitzar.
  
- Currículum professional del peticionari.
  
- Lloc, data, i duració de l'acció formativa per a la qual se sol·licita l'ajuda.
  
- Cost de la matrícula i, si es produïxen, despeses addicionals de desplaçament i allotjament.
  
b) En el cas de petició de l'ajuda per a la realització de projectes de formació o investigació:
  
- Presentació del projecte que es pretén realitzar, que com a mínim haurà d'incloure: finalitat, objectius, continguts, activitats, pressupost de realització i terminis d'execució.
  
- Currículums professionals de les persones que participen en el projecte com a professors o investigadors.
  
- Especificació, si n'hi ha, de les entitats o organismes que col·laboren en el projecte.
  
c) Relació de totes les altres subvencions que s'hagen sol·licitat a entitats públiques o privades amb la mateixa finalitat i l'import de les ajudes concedides.
  
36. Criteris de selecció
  
La valoració de les sol·licituds presentades es realitzarà segons els criteris següents:
  
- Interés de l'acció formativa o projecte que es presenta.
  
- Currículums dels sol·licitants.
  
- Es valorarà el fet que les peticions o els projectes que es presenten estiguen avalats per entitats o organismes que habitualment duguen a terme programes de formació o investigació, especialment si és en els sectors de la dansa o el teatre.
  
37. Obligacions particulars dels beneficiaris
  
En el cas de projectes d'investigació, els beneficiaris estan obligats a lliurar una còpia dels treballs realitzats a Teatres de la Generalitat Valenciana.
  
CAPÍTOL VII
  
Ajudes a entitats sense ànim de lucre
  
38. Finalitat de les ajudes
  
Esta modalitat d'ajudes té com a finalitat potenciar les activitats de teatre i circ que realitzen les associacions i entitats sense ànim de lucre, especialment les federacions o agrupacions que duen a terme les seues activitats en tot el territori de la Comunitat Valenciana.
  
39. Import de les ajudes
  
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les sis, amb una dotació unitària màxima de 36.000 euros.
  
40. Beneficiaris
  
Associacions i entitats culturals sense ànim de lucre que duguen a terme les seues activitats a la Comunitat Valenciana.
  
41. Documentació específica
  
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'adjuntarà:
  
a) Projecte que es proposa realitzar, on s'hauran d'indicar:
  
- Objectius i destinataris del projecte.
  
- Activitats que s'han de realitzar, dates previstes i mitjans materials, humans i tècnics de què es disposa.
  
- Pressupost detallat de despeses i ingressos, i el dèficit previst.
  
b) Memòria de les activitats realitzades els últims dos anys per l'associació o entitat.
  
c) Relació d'altres subvencions i ajudes sol·licitades a entitats públiques o privades per al mateix fi i, si és el cas, l'import de les ajudes concedides.
  
d) Registre d'estatuts de l'associació o entitat.
  
42. Criteris de selecció
  
La valoració de les sol·licituds presentades es realitzarà segons els criteris següents:
  
- Trajectòria de l'associació o entitat i resultats obtinguts en la gestió dels seus projectes.
  
- Interés i qualitat del projecte presentat.
  
- Repercussió del projecte presentat sobre autors, directors, actors, companyies, etc. de la Comunitat Valenciana.
  
CAPÍTOL VIII
  
Ajudes a projectes d'especial interés
  
43. Finalitat de la concessió
  
Esta modalitat d'ajudes té com a finalitat potenciar els projectes i les activitats que, per la seua novetat, especialització o caràcter excepcional, puguen ser classificats com a projectes d'especial interés.
  
44. Import de les ajudes
  
Dins dels límits establits en la base 2.2 per a esta modalitat d'ajudes, el nombre d'ajudes concedides no podrà excedir les huit, amb una dotació unitària màxima de 18.000 euros.
  
45. Beneficiaris
  
Persones físiques o entitats jurídiques que realitzen les seues activitats a la Comunitat Valenciana.
  
46. Documentació específica
  
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'adjuntarà:
  
a) Projecte que es pretén realitzar, en què hauran de figurar:
  
- Objectius i destinataris del projecte.
  
- Activitats que s'han de realitzar, dates previstes i mitjans materials, humans i tècnics de què es disposa.
  
- Pressupost detallat de despeses i ingressos, i el dèficit previst.
  
b) Memòria de les activitats realitzades els últims dos anys.
  
c) Relació d'altres subvencions i ajudes sol·licitades a entitats públiques o privades per al mateix fi i, si és el cas, l'import de les ajudes concedides.
  
47. Criteris de selecció
  
La valoració de les sol·licituds presentades es realitzarà segons els criteris següents:
  
- Trajectòria de la persona o entitat que sol·licita l'ajuda i resultats obtinguts en la gestió dels seus projectes.
  
- Interés i qualitat del projecte presentat.
  
- Grau d'innovació i noves dimensions que puga aportar al desenrotllament dels sectors del teatre i la dansa de la Comunitat Valenciana.